b'\n_START_ARTICLE_\nProsti zaklep\n_START_PARAGRAPH_\nProsti ali neblokirani zaklep je vrsta zaklepa pri strelnem oro\xc5\xbeju, ki v \xc4\x8dasu gorenja smodnika v naboju ni mehansko spojen s cevjo, temve\xc4\x8d ga v zaprtem stanju dr\xc5\xbeita le vztrajnost zaklepa in povratna vzmet. Angle\xc5\xa1ki izraz za to konstrukcijo je blowback.\n_START_SECTION_\nPrincip delovanja prostega zaklepa\n_START_PARAGRAPH_\nSistem prostega zaklepa izkori\xc5\xa1\xc4\x8da odsun tulca, do katerega pride zaradi tlaka smodni\xc5\xa1kih plinov. Odsun povzro\xc4\x8di gibanje zaklepa nazaj, pri \xc4\x8demer zaklep izvle\xc4\x8de prazen tulec iz le\xc5\xbei\xc5\xa1\xc4\x8da naboja. Povratna vzmet nato potisne zaklep naprej, pri tem pa se v le\xc5\xbei\xc5\xa1\xc4\x8de vstavi nov naboj._NEWLINE_Prosti zaklep lahko deluje na principu odprtega ali zaprtega zaklepa. _NEWLINE_Pri prostem zaklepu je potrebno zagotoviti, da zadnji del cevi ostane zaprt, dokler tlak v cevi ne pade toliko, da je mo\xc5\xbeno varno izvla\xc4\x8denje tulca, kar se zgodi, ko krogla zapusti cev. Da se to dose\xc5\xbee, je masa zaklepa bistveno vi\xc5\xa1ja od mase krogle; posledi\xc4\x8dno je tudi hitrost odsuna zaklepa sorazmerno ni\xc5\xbeja. V primeru, da do odpiranja zaklepa pride prezgodaj, ko je tlak v cevi \xc5\xa1e previsok, lahko pride do eksplozije tulca ter po\xc5\xa1kodb oro\xc5\xbeja in strelca._NEWLINE_V prvih trenutkih po v\xc5\xbeigu naboja tlaku smodni\xc5\xa1kih plinov nasprotujeta samo vztrajnostna masa zaklepa in trenje tulca naboja v le\xc5\xbei\xc5\xa1\xc4\x8du (kot posledica raztezanja zaradi tlaka), manj pa sila povratne vzmeti. Zato mora biti masa zaklepa zadosti velika, da prepre\xc4\x8di prehitro odpiranje zaklepa, vendar ne tolik\xc5\xa1na, da bi ovirala normalno delovanje oro\xc5\xbeja. Od mase zaklepa je odvisna tudi hitrost streljanja, in sicer ni\xc5\xbeja masa pomeni vi\xc5\xa1jo hitrost streljanja. Ker velika hitrost streljanja ni vedno za\xc5\xbeelena, se pri nekaterih oro\xc5\xbejih v zaklep dodajajo ute\xc5\xbei z namenom pove\xc4\x8danja mase zaklepa. Hitrost streljanja je sorazmerna tudi hodu zaklepa, in sicer kraj\xc5\xa1i hod pomeni ve\xc4\x8djo hitrost streljanja._NEWLINE_Ker je sila odsuna odvisna od koli\xc4\x8dine smodnika in dimenzij tulca, ki direktno vplivata na tlak smodni\xc5\xa1kih plinov, se \xc4\x8disti prosti zaklep lahko uporablja le za \xc5\xa1ibkej\xc5\xa1e naboje, kot so 9x19 Parabellum, .38 ACP, 7,65 Browning, .22 LR, in podobno. Za mo\xc4\x8dnej\xc5\xa1e naboje sistem prostega zaklepa ni primeren, ker bi konstrukcija zahtevala preveliko maso zaklepa in silo povratne vzmeti, oboje pa bi oro\xc5\xbeje naredilo neprakti\xc4\x8dno. Za uporabo mo\xc4\x8dnej\xc5\xa1ih nabojev je zato potreben sistem zakasnjenega delovanja zaklepa ali blokiran zaklep.\n_START_SECTION_\nProsti zaklep s predv\xc5\xbeigom\n_START_PARAGRAPH_\nProsti zaklep s predv\xc5\xbeigom deluje tako, da do v\xc5\xbeiga naboja pride \xc5\xbee med gibanjem zaklepa naprej, \xc5\xa1e preden je naboj popolnoma vstavljen v le\xc5\xbei\xc5\xa1\xc4\x8de. Na ta na\xc4\x8din odsunu tulca poleg mase zaklepa nasprotuje tudi njegova kineti\xc4\x8dna energija, saj mora odsun najprej zaustaviti gibanje zaklepa, \xc5\xa1ele nato ga lahko pomakne nazaj. Ker je hitrost gibanja zaklepa naprej (zaradi sile povratne vzmeti) pribli\xc5\xbeno enaka hitrosti gibanja zaklepa nazaj zaradi odsuna, to omogo\xc4\x8da zmanj\xc5\xa1anje mase zaklepa za polovico, poleg tega se zmanj\xc5\xa1a tudi odsun celotnega oro\xc5\xbeja._NEWLINE_Ta na\xc4\x8din delovanja zahteva precej natan\xc4\x8den \xc4\x8das v\xc5\xbeiga naboja. Ne\xc4\x8disto\xc4\x8de v le\xc5\xbei\xc5\xa1\xc4\x8du naboja ali prevelik premer naboja oz. premajhen premer le\xc5\xbei\xc5\xa1\xc4\x8da naboja lahko privedejo do prezgodnjega v\xc5\xbeiga, ki lahko pripelje do ekplozije tulca naboja. \xc4\x8ce je v\xc5\xbeig prepozen, se lahko ob v\xc5\xbeigu naboja zaklep \xc5\xbee zaustavi, kar v kombinaciji z zni\xc5\xbeano maso zaklepa povzro\xc4\x8di prevelik odsun, ki lahko po\xc5\xa1koduje oro\xc5\xbeje. Da bi bilo vstavljanje in izvla\xc4\x8denje tulcev teko\xc4\x8de, so se predvsem pri uporabi ve\xc4\x8djih kalibrov uporabljali predhodno naoljeni tulci. Klasi\xc4\x8den princip prostega zaklepa s predv\xc5\xbeigom ima lo\xc4\x8den pro\xc5\xbeilni mehanizem s prosto udarno iglo, ki se spro\xc5\xbei ob pravem trenutku med gibanjem zaklepa naprej._NEWLINE_Princip prostega zaklepa s predv\xc5\xbeigom je bil najprej uporabljen v nekaterih protiletalskih topovih, kot je npr. MK-108, je pa uporabljen tudi v brzostrelkah, ki streljajo iz odprtega zaklepa. _NEWLINE_Pri brzostrelkah se ne uporablja klasi\xc4\x8den princip, temve\xc4\x8d imajo ve\xc4\x8dinoma udarno iglo fiksno (udarna igla je del zaklepa), s konstrukcijo zaklepa in globino le\xc5\xbei\xc5\xa1\xc4\x8da naboja v cevi pa se zagotovi, da do v\xc5\xbeiga naboja in odsuna tulca pride med gibanjem zaklepa naprej, \xc5\xa1e preden se zaklep dotakne zadnjega dela cevi.'